

REPUBLIKA HRVATSKA

ZAGREBAČKA ŽUPANIJA

**OPĆINA KLOŠTAR IVANIĆ**

OPĆINSKO VIJEĆE

Klasa: 021-05/21-01/01

Ur.broj:238/14-01-22-23

Kloštar Ivanić, 09.06.2022.

 Z A P I S N I K

Sa 8. sjednice Općinskog vijeća Općine Kloštar Ivanić, održane dana 09.06.2022. godine s početkom u 16,05 sati u općinskoj vijećnici, Školska 22, I kat. Sjednicu otvara predsjednik Općinskog vijeća Općine Kloštar Ivanić, Krešimir Bunjevac.

Zapisnik vodi Lidija Zubatović, referent za lokalnu samoupravu i administrativni referent.

Sjednica je javna.

PRISUTNI VIJEĆNICI:

Damir Kašnar, Krešimir Bunjevac, Mislav Lukša , Zlatko Bunjevac, Branko Šafran, Đurđica Grganja, Miroslav Hlad, Kristina Borić,Anita Sušac, Božidar Balenović, Miljenko Majdek,

Jozo Vuković dolazi u 16,18 sati.

Ivo Ćosić dolazi u 17,07 sati.

OSTALI PRISUTNI:

Načelnik Općine Kloštar Ivanić – Željko Filipović

Pročelnica Jedinstvenog Upravnog odjela – Sanela Đura

Lidija Zubatović, referent za lokalnu samoupravu i administrativni referent

Vlatkica Šilipetar, računovodstveni referent,

Predstavnik Obiteljskog Radio Ivanića- Vesna Gregčević Jelica

Snimatelj Obiteljskog Radio Ivanića- Zvonimir Gaiger

Ravnateljica Dječjeg vrtića Proljeće Kloštar Ivanić, Grozdana Jakovljević.

Krešimir Bunjevac:

**Sukladno članku 106. Poslovnika Općinskog vijeća Općine Kloštar Ivanić prije utvrđivanja dnevnog reda izvršiti će se usvajanje zapisnika sa 7. sjednice Općinskog vijeća.**

**Otvara se rasprava.**

**Mislav Lukša iznosi primjedbu: Nije dat odgovor koliko je ostvareno eu sredstava nepovratno. Financijsko izvješće NK Kloštar vijećnik nije dobio. Zašto se vijećnicima ne dostavljaju materijali. U aktualnom satu su postavljena pitanja na koje je potrebno dati odgovor na sjednici Općinskog vijeća. Ukoliko to nije učinjeno potrebno je navesti da će isto biti dostavljeno pisanim putem i isto dostaviti pisanim putem. Na pitanja koja nisu dati odgovori nisu dobiveni pismenim putem niti je navedeno da će biti dobiveni pismenim putem.**

**Krešimir Bunjevac: Pravna služba će dati odgovor pismenim oblikom.**

 **Zatvara se rasprava i daje isti na usvajanje.**

**Konstatira se da je u vijećnici prisutno 11 vijećnika.**

**Jednoglasno se usvaja zapisnik sa 7. sjednice Općinskog vijeća, održane 07.04. 2022. godine.**

**Predsjednik Općinskog vijeća Krešimir Bunjevac predlaže sijedeći**

 **D n e v n i r e d :**

1. Aktualni sat
2. **Rasprava o Godišnjem obračunu financijskog plana Dječjeg vrtića Proljeće za 2021. godinu i donošenje Zaključka,**

 **Izvjestitelj: ravnateljica DV**

1. Rasprava o prijedlogu i donošenje Odluke o ustrojavanju jedanaeste odgojne skupine redovnog programa pri Dječjem vrtiću Proljeće Kloštar Ivanić područni objekt Livada

Predlagatelj: općinski načelnik

1. Rasprava i usvajanje Godišnjeg izvještaja o izvršenju Proračuna Općine Kloštar Ivanić za razdoblje od 01. siječnja do 31. prosinca 2021. godine,

 izvjestitelj: općinski načelnik

1. Rasprava o prijedlogu i donošenje Odluke o raspodjeli rezultata Općine Kloštar Ivanić za 2021. g.,

 Predlagatelj: općinski načelnik

1. Rasprava o prijedlogu i donošenje Odluke o razrješenju i imenovanju člana Odbora za financije i proračun

Predlagatelj: Komisija za izbor i imenovanje

1. **Rasprava o prijedlogu i donošenje Zaključka o prijedlogu za imenovanje mrtvozornika za područje Općine Kloštar Ivanić,**

Predlagatelj: općinski načelnik

1. **Rasprava o prijedlogu i donošenje Kodeksa ponašanja članova Općinskog vijeća Općine Kloštar Ivanić,**

Predlagatelj: općinski načelnik

1. **Rasprava o prijedlogu i donošenje Odluke o dodjeli javnih priznanja Općine Kloštar Ivanić,**

**Predlagatelj: Komisija za dodjelu javnih priznanja**

1. **Razno**

 Aktualni sat

Načelnik Željko Filipović podnosi izvještaj.

Od zadnjeg vijeća valja spomenuti:

Radovi za energetsku obnovu cjelokupne javne rasvjete u Općini Kloštar Ivanić sa tvrtkom Veritas ESCO d.o.o. su završeni sukladno projektu. Sada se radi još dopuna na lokacijama koje nisu imale lampe tako da i ti naši građani imaju uličnu rasvjetu. Prijavili smo taj projekt na natječaj Ministarstva graditeljstva. Nadamo se da će se isto sufinancirati iz tog natječaja, razvoja komunalnog gospodarstva.

Održan je sastanak sa predstavnicima Hrvatskih cesta zajedno sa Gradom Vrbovcem na rješavanju pitanja naših lokalnih prometnica kako bi se krenulo u projektiranje ceste Vrbovec Ivanić Grad preko naše općine.

Natječaj za zakup poljoprivrednog državnog zemljišta na prostoru naše općine je proveden. Trenutno je provjera sve pristigle dokumentacije te će se to isto u roku donijeti i pripremiti odluka za vijeće.

Na natječaju ministarstva reg. razvitka i EU fondova za pojačano održavanje nogostupa Kloštar Ivanić do iza doma u Lipovcu Lonjskom sukladno raspisanom natječaju dobivena su sredstva u iznosu od 350.000,00 kuna.

Za isti posao odabran je izvođač radova Kloštar Gradnja d.o.o. te je uveden u posao ovaj tjedan. Rok za izvođenje radova je 4 mjeseca. U sklopu toga zamijeniti će se i plinovod od trgovine u Lipovcu do iza vatrogasnog doma. Radovi počinju 13.6.2022.

Najavljeni su radovi na području naše općine za izgradnju širokopojasnog interneta od strane A1 koji je dobio koncesiju za našu općinu.

Dogovoreni su radovi nakon potpisa ugovora s ŽC o održavanju cesta sanacije asfaltnog zastora na cijelom području općine.

Izvršena je prijava za dvije nove skupine za dogradnju matičnog vrtića na raspisani natječaj Ministarstva znanosti i obrazovanja za izgradnju i opremanje vrtića iz Nacionalnog plana oporavka i otpornosti.

Pripremljena je dokumentacija za natječaj rekonstrukcije vatrogasnog doma u Kloštar Ivaniću iz EU fondova mjera 7.4.1. Trenutno je na pregledu u RAZŽ i nakon toga slijedi idući tjedan raspisivanje sukladno zakonu o javnoj nabavi.

Dobivena je odluka o prihvaćanju projekta prijavljenog na natječaj LAG-a Moslavina iz EU fondova za izradu nasipa na streljani Lipovec. Čekamo za isti i potpisivanje ugovora a i nadamo se povlačenju sredstava sufinanciranja za isti od Ministarstva sporta i turizma te onda slijedi raspisivanje natječaja za nabavu.

Od jeseni u našoj školi ćemo imati produženi boravak sve učenike razredne nastave tj. Od 1-4 razreda. Tako činimo još veću kvalitetu života našim mladim obiteljima.

Dana 26.5. otvorene su ponude za Aglomeraciju Ivanić za izgradnju odvodnje na području Ivanića i južnog dijela Općine Kloštar Ivanić. Prema najavama od direktora Vodoopskrbe i odvodnje Zagrebačke županije sa radovima nakon prihvaćanja ponude trebalo bi se krenuti do kraja godine.

U tijeku su završne pripreme za proslavu Dana Općine i sve manifestacije vezane.

Posebne pohvale našem sugrađaninu Ivanu Bertić koji je na svjetskom prvenstvu u Abu Dabiju u tajlandskom boksu postao prvak svijeta u seniorskoj konkurenciji do 23 god. i do 91kg.

**Mislav Lukša:**

Pitanje se odnosi na stanje prometnica, dinamika i način izvođenja radova, nedovoljnu označenost i kontrolu radova. Tko kontrolira radove s naše strane?

Postoje li dozvole za prekop? Molim da mi se pošalju iste dozvole izdane u ovoj godini. Da li je istina da će novo asfaltirane površine vrlo brzo biti prekopane radi rekonstrukcije kanalizacije? Ide se u presvlačenje asfalta na našim prometnicama. Imamo prometnicu Kralja Tomislava koja je dosta dobra po svom izgledu, ali je isto tako u novom projektu aglomeracije Ivanić i zajedno sa ulicom Sv. Duh biti će prekopana ? Da li se moglo bolje koordinirati da se prije asfaltiranje izvedu radovi na izmjenama instalacija?

Molim odgovor za nova radna mjesta i proizvodnju u Općini Kloštar Ivanić. Da li ima na vidiku kakav pogon, projekt ili kakav poduzetnik koji otvara proizvodnju? Što radimo i na koji način radimo?

Bilo je obilježavanje Dana državnosti 30.05. nije bilo ni himne, službenog dizanja zastave niti su se počastili ljudi koji su bili prisutni. Zbog čega taj dan ne obilježavamo kao susjedne općine?

**Načelnik Željko Filipović:**

Izvode se radovi na prometnici u Ulici kralja Tomislava. Nadzor vrši osoba imenovana ispred investitora, ispred općine nadzor vrši komunalni redar Marija Kušar koja daje primjedbe na izvođenje radova. Ista prometnica je u nadležnosti ŽUC-a.

Vezano za pitanje aglomeracije, ona neće ići u prostoru ceste već lijevo prema Cagincu.

Neće se raditi iskop prometnica. Nove investicije, u najavi su i neka nova poduzeća u širenju investicija.

Dan državnosti obilježen kao i svaki naš praznik, položili smo vijenac na spomenik hrvatskim braniteljima i zapalili lampaše. Obilježava se tradicionalno i za to su zaduženi branitelji.

Država bi trebala značajnije pristupiti obilježavanju Dana državnosti.

**Zlatko Bunjevac:**

Vinogradski odvojak br. III, radi se o izgradnji autobusne stanica za djecu u toj ulici, da li će se izgraditi u dogledno vrijeme?

Što se tiče branitelja ova općina puno financijski izdvaja i daje. Trebali bi krenuti od sebe da na kuću izvjesimo zastavu za državni praznik a onda da kritiziramo druge. Podići na jednu razinu ljudsku i moralnu vrijednost počevši od samih sebe.

**Načelnik Željko Filipović:**

Za autobusnu stanicu u Vinogradskom odvojku br. III 2013. god od Promet Projekta dobili projektno rješenje. Na taj način smo obilježili i tu stanicu. To je županijska prometnica. Sada se radi studija koja bi trebala omogućiti izgradnju autobusne stanice i nadstrešnicu. Trebala bi biti i bolje označena i bolja vidljivost iste u noćnim satima.

**Branko Šafran**:Da li će se obnavljati dječja igrališta po naseljima koja su u potrebi za obnavljanje, da li će se raditi nova i dali imamo u planu tu investiciju u slijedećem razdoblju?

Drugo pitanje odnosi se na javnu rasvjetu. Zanima me onaj dio javne rasvjete koji je i danas u mraku, radi se o onom dijelu između Predavca i Bešlinca gdje nije bila izgrađena infrastruktura. Zanima me da li će se to izgraditi ili ne?

**Načelnik Željko Filipović:**

Vezano za dijelove koji nisu obuhvaćeni javnom rasvjetom na tim dijelovima nisu stavljeni stupovi. U projektnoj dokumentaciji mijenjala su se rasvjetna tijela na postojećim stupovima javne rasvjete.

Dječja igrališta planiramo uvrstiti za dobivanje sredstava zajedno sa igralištem za 11 skupinu koja je izdvojena u dvorištu pučkog doma. Tada bi se prijavili na taj projekt i ostala igrališta. Sve sukladno financijskim mogućnostima išlo bi se na popunu igrališta sa spravama.

**Miroslav Hlad:** Ulica kralja Tomislava dali ste se prevezli tom ulicom (puna šljunka) i ujedno me zanima da li smatrate da je krug od Kralja Tomislava do Duge ulice adekvatan za prometovanje tegljača koji voze prema Ekofloru?

Opet nema mjesta u dječjem vrtiću u Kloštru Ivaniću.

Vrtić,gdje ćemo smjestiti tu 11 odgojnu skupinu, zar opet u zgradu koja se nalazi u dvorištu pučkog doma? Gdje će se ta djeca igrati?

 Problem širenja neugodnih mirisa iz kompostane Ekoflora ?

Zanima me da li će se financirati radne bilježnice za školsku godinu 22/23?

Produženi boravak,koliki je izračun na godišnjoj bazi koliko izdvaja škola, koliko općina i koliko roditelji?

**Načelnik Željko Filipović:**

Vezano za Ulicu kralja Tomislava, jučer je komunalna redarka zajedno sa izvođačem radova na izgradnji vodovoda i predstavnikom Županijskih cesta, obišla izvođenje radova na asfaltiranju na županijskoj cesti. Uočila je nedostatke, ulegnuća i ostale primjedbe i proslijedila u ŽUC na otklanjanje istih.

Što se tiče vrtića sve veća je potreba za istim jer oba roditelja rade i sve više je polaznika vrtića. Ostale općine imaju puno veće probleme od naše općine. S druge strane vrše se inspekcije za zadovoljavanje pedagoških standarda.

Ove godine nije predviđeno financiranje radnih bilježnica iz Proračuna OKI.

**Vezano za produženi boravak dostaviti u pismenom obliku.**

##### Anita Sušac: Zagrebačka županija raspisala je Javni poziv za prijavu programa/projekata za sufinanciranje poticanja razvoja poduzetničkih zona i poduzetničkih inkubatora u Zagrebačkoj županiji za 2022. godinu.

##### Zanima me da li je Općina Kloštar Ivanić podnijela prijavu na taj javni poziv?

**Načelnik Željko Filipović:**

Za sada nismo podnijeli prijavu, ako bude prilika podnijet ćemo.

**Božidar Balenović:**

Rasvjeta u Kloštru pohvalno. Trg Sv Ivana slabo osvijetljen posebno prema dvorištu pučkog doma. Pitanje načelniku da se to poboljša da se stave 2 ili 3 lampe. Isto tako ti spojevi Predavec- Bešlinec, Bešlinec- Marča, Kloštar- Lipovec i ostali gdje nema stupova, treba uvrstiti u proračun da se postave stupovi i da se spoje sva naselja na području OKI.

Rekao si načelniče da si podnio zahtjev iz EU fondova za našu rasvjetu, to je puno novaca i miliona. Što u slučaju da ne dobijemo sredstva?

Pohvala za obilježavanje Dana Općine i da se ide u drugačijem obliku, da se prihvatile sugestije Odbora za kulturu.

Problem uređenja bušotine nakon izvođenja radova od strane vodoopskrbe i odvodnje, već duže vrijeme se ukazuje na taj problem gosp. Mastenu.

Kada će to biti uređeno?

Spominješ načelniče nadamo se povlačenju EU sredstava. A što ako ne dobijemo sredstva?

Tour de Marča, na koji način naša općine učestvuje u tom projektu?

Pohvala za sterilizaciju i kastraciju pasa i mačaka.

Što se tiče radnih bilježnica financirali smo ih 3 godine, zašto se ne stavi u rebalans pa da se djeci kupe te radne bilježnice.

Zagrebačka Županija objavila je popis općina i gradova koje su dobile sredstva za turističke manifestacije.

Na dnu ljestvice Općina Kloštar Ivanić ostvarila je 5.000 kn. Koja je to manifestacija? Ko je prijavio? Odbor za kulturu nije upoznat s tim.

Tko je posadio cvijeće na prozorima vijećnice?

**Načelnik Željko Filipović:**

Rasvjeta je rađena prema projektu. Potrebno je u narednom periodu postaviti još betonskih stupova. Također da OKI može regulirati rad, a ne samo HEP nakon nekog kvara i slično.

Što se tiče sredstava iz fondova Ministarstva graditeljstva tu se moglo prijaviti i javna rasvjeta koju smo mi prijaviti. Sva javna rasvjeta financirati će se iz kreditnih sredstava.

Trg Sv. Ivana javna rasvjeta postavljena sukladno projektu. Trebalo bi pojačati sa postavljanjem novih stupova.

Obilježavane Dana općine podijelili smo u dva dana. 24.06. svečana sjednica a 25.06.konjogojska izložba.

Postavio sam pitanje gosp. Mastenu za uređenje bušotine.

Sredstva EU fondova dobili smo za vatrogasni dom i Lag za nasip na streljani. Raspisati natječaj po dobivanju sredstava.

Tour De Marča učestvujemo sa startnim paketima i učestvovanje sa našim građanima i ugostiteljima.

Kastracija i sterilizacija financira se i nadalje.

Radne bilježnice je do sada financirala Zagrebačka županija.

Cvijeće je posadila naša spremačica.

Sredstva od 5.000,0 kn dobili smo za druženje u parku.

**Krešimir Bunjevac**: Pohvala Javnoj Vatrogasnoj postrojbi na izuzetnom trudu koji su uložili na učestvovanju na festivalu igračaka u Ivanić Gradu i angažiranje za djecu.

**Zlatko Bunjevac:**

Apel komunalnim redarima da nastoje svojim angažmanom utjecati da se započeti radovi završe a ne da se odugovlače mjesecima.

Pitanje načelniku: Natječaj za izradu pješačkih staza Kloštar – Lipovec je završen, zanima me kada će radovi započeti?

**Načelnik Željko Filipović:**

Komunalni redari dobiti će nalog da izvrše uvid u započete radove da se isti završe.

Radovi na izvođenju pješačke staze kreću 13.06. iz Lipovca prema Zagrebačkoj ulici iz razloga da se zamjeni dio plinovoda kod doma DVD Lipovec.

**Mislav Lukša:**

U Lipovcu obnavljamo nogostup od Kloštra do doma u Lipovcu. A što je sa donjim dijelom nogostupa u Lipovcu?

Imamo zajedničko poduzeće koje će obnavljati plinovod. Oni su obavezni nakon izvođenja radova obnoviti nogostup tj. infrastrukturu obnoviti koju su uništili.

Načelniče nastoji da se i u donjem dijelu Lipovca obnovi nogostup.

Radne bilježnice također da se nađe način za financiranje istih. Da se isto riješi rebalansom.

 **Načelnik Željko Filipović:**

Što se tiče donjeg dijela nogostupa u Lipovcu trenutno je u projektiranju i isto tak da se zamjeni plinska mreža. U gornjem dijelu plinska mreža nije u prostoru nogostupa.

Za radne bilježnice imam predviđen iznos od samo 10.000,00 kn.

**Jozo Vuković:**

Koliko vijećnika u prethodnom periodu unazad 6,7 godina dolazi na polaganje vijenca na spomenik hrvatskim braniteljima povodom Dana državnosti i ostalih blagdana?

**Načelnik Željko Filipović:**

U prosjeku je to nekih 5 vijećnika i to uglavnom isti.

**Miroslav Hlad:**

Pohvala načelniku za angažman u Ulici kralja Tomislava i sugestija načelniku da sufinancira asfaltiranje ulice prema Ekofloru.

**Božidar Balenović:**

Obraća se Predsjedniku OV Krešimiru Bunjevac.

Održavanje sjednica je po Poslovniku najduže u razmaku 3 mjeseca. Smatram da je to malo i da bi se trebali češće sazivati sjednice OV.

**Krešimir Bunjevac:** Slažem se da je potrebno barem svaka 2 mjeseca sazivati sjednice. Također je Poslovnikom predviđeno da se na prijedlog 1/3 vijećnika može sazvati sjednica vijeća sa prijedlogom točka koje bi se raspravljale na sjednici.

U 17,07 sati zaključuje se aktualni sat.

 **T o č k a 2.**

**Rasprava o Godišnjem obračunu financijskog plana Dječjeg vrtića Proljeće za 2021. godinu i donošenje Zaključka,**

 **Izvjestiteljica, ravnateljica DV Proljeće, Grozdana Jakovljević upoznaje prisutne sa**

**Godišnjim obračunom financijskog plana Dječjeg vrtića Proljeće za 2021. godinu**

**Otvara se rasprava.**

**U raspravi učestvuju Mislav Lukša i Vlatkica Šilipetar.**

**Predsjednik OV Krešimir Bunjevac daje 5 minuta pauzu.**

**Zatvara se rasprava i daje na glasanje.**

**Konstatira se da je u vijećnici prisutno 11 vijećnika.**

**Sa 10 glasova „za“ i 1 suzdržanim glasom donosi se**

 Z A K L J U Č A K

 o godišnjem obračunu Financijskog plana

 Dječjeg vrtića Proljeće Kloštar Ivanić za 2021. g.

 I.

Općinsko vijeće raspravljalo je o godišnjem obračunu Financijskog plana Dječjeg vrtića Proljeće Kloštar Ivanić za 2021. g. , te isto prima na znanje.

 II.

Zaključak stupa na snagu danom donošenja, a objaviti će se u Glasniku Zagrebačke županije.

 **T o č k a 3.**

Rasprava o prijedlogu i donošenje Odluke o ustrojavanju jedanaeste odgojne skupine redovnog programa pri Dječjem vrtiću Proljeće Kloštar Ivanić područni objekt Livada

**Izvjestiteljica, ravnateljica DV Proljeće, Grozdana Jakovljević upoznaje prisutne sa prijedlogom** Odluke o ustrojavanju jedanaeste odgojne skupine redovnog programa pri Dječjem vrtiću Proljeće Kloštar Ivanić područni objekt Livada.

**Otvara se rasprava.**

**U raspravi učestvuju Mislav Lukša, Željko Filipović, Miroslav Hlad, Đurđica Grganja, Božidar Balenović.**

**Zatvara se rasprava i daje na glasanje.**

**Konstatira se da je u vijećnici prisutno 13 vijećnika.**

**Sa 13 glasova „za“ donosi se**

 O D L U K A

 o ustrojavanju jedanaeste odgojne skupine redovnog programa pri

 Dječjem vrtiću Proljeće Kloštar Ivanić područni objekt Livada

 I.

Upravno vijeće Dječjeg vrtića Proljeće Kloštar Ivanić uputilo je dana 23.05.2022. godine zahtjev za ustrojavanjem jedne dodatne vrtićke skupine u područnom objektu Livada a kako bi se zadovoljile potrebe za upisom djece uz poštivanje propisanog Državno pedagoškog standarda ( „Narodne novine“ broj 63/2008).

 II.

Općinsko vijeće odlučuje da se u svrhu smještaja sve djece u vrtić i usklađenja sa odredbama Državnog pedagoškog standarda predškolskog odgoja i naobrazbe u područnom objektu Livada na adresi Trg sv. Ivana 1 u dvorištu Pučkog doma ustroji jedanaesta odgojna skupina redovnog programa.

 III.

Odluka stupa na snagu danom donošenja, a objavit će se u „Glasniku Zagrebačke županije“.

 **T o č k a 4.**

Rasprava i usvajanje Godišnjeg izvještaja o izvršenju Proračuna Općine Kloštar Ivanić za razdoblje od 01. siječnja do 31. prosinca 2021. godine

Računovodstveni referent Vlatkica Šilipetar upoznaje prisutne sa Godišnjim izvještajem o izvršenju Proračuna Općine Kloštar Ivanić za razdoblje od 01. siječnja do 31. prosinca 2021. Godine.

**Otvara se rasprava.**

**U raspravi učestvuju Mislav Lukša, Željko Filipović, Ivo Ćosić, Božidar Balenović, Damir Kašnar.**

**Zatvara se rasprava i daje na glasanje.**

**Konstatira se da je u vijećnici prisutno 13 vijećnika.**

**Sa 12 glasova „za“ i 1 suzdržanim glasom usvaja se**

 GODIŠNJI IZVJEŠTAJ

O IZVRŠENJU

PRORAČUNA OPĆINE KLOŠTAR IVANIĆ

ZA RAZDOBLJE

OD 1. SIJEČNJA DO 31. PROSINCA 2021. GODINE

 **T o č k a 5.**

Rasprava o prijedlogu i donošenje Odluke o raspodjeli rezultata Općine Kloštar Ivanić za 2021. g.,

Računovodstveni referent Vlatkica Šilipetar upoznaje prisutne sa Odlukom o raspodjeli rezultata Općine Kloštar Ivanić za 2021. g

**Otvara se rasprava.**

**Zatvara se rasprava i daje na glasanje.**

**Konstatira se da je u vijećnici prisutno 13 vijećnika.**

**Jednoglasno se donosi**

 ODLUKA

 O RASPODJELI REZULTATA OPĆINE KLOŠTAR IVANIĆ ZA 2021. GODINU

 Članak 1.

Ovom se Odlukom utvrđuje namjena i raspodjela ostvarenog viška prihoda Općine Kloštar

Ivanić za 2021. godinu.

 Članak 2.

Stanje na osnovnim računima podskupine 922 koja su iskazana u Godišnjem izvještaju o

izvršenju proračuna za proračunsku godinu na dan 31.12.2021. utvrđena su kako slijedi:

|  |  |  |
| --- | --- | --- |
| Broj | Naziv računa | Stanje 31.12.2021. |
| računa |   |   |
| 92211 | Višak prihoda poslovanja | 6.321.326,63 |
| 92213 | Višak primitaka od financijske imovine | 2.703.611,31 |
| 92222 | Manjak prihoda od nefinancijske imovine | 5.152.212,31 |
| 922 | Višak prihoda i primitaka za prijenos u |   |
|   | slijedeće razdoblje | 3.872.725,63 |

 Članak 3.

Stanje na osnovnim računima podskupine 922 koje se odnosi na financijske izvještaje Općine

Kloštar Ivanić za proračunsku godinu na dan 31.12.2021. utvrđena su kako slijedi:

|  |  |  |
| --- | --- | --- |
| Broj | Naziv računa | Stanje 31.12.2021. |
| računa |   |   |
| 92211 | Višak prihoda poslovanja | 6.262.826,52 |
| 92213 | Višak primitaka od financijske imovine | 2.703.611,31 |
| 92222 | Manjak prihoda od nefinancijske imovine |  5.152.212,31 |
| 922 | Višak prihoda i primitaka za prijenos u |  |
|   | slijedeće razdoblje | 3.814.225,52 |

Razlika viška prihoda i primitaka za prijenos u slijedeće razdoblje između tablice iz čl. 2. i

tablice iz čl. 3. u iznosu 58.500,11 kuna, odnosi se na proračunskog korisnika. Višak prihoda u iznosu 37.858,08 kuna je utrošen tijekom 2021. godine. Višak prihoda proračunskog korisnika od 20.642,03 kn rasporediti će proračunski korisnik koji će Odluku o rasporedu rezultata za 2021. godinu donijeti na svojem Upravnom vijeću.

 Članak 4.

Višak prihoda Općine Kloštar Ivanić od 3.814.225,52 kune sastoji se od viška u iznosu

1.880.839,99 kuna utrošenog u 2021. godini, te viška od 1.933.385,53 kune koji će se

utrošiti u 2022. godini. Višak prihoda od 1.933.385,53 kune sastoji se od: općih prihoda i primitaka u iznosu 1.238.554,03 kuna, prihoda za posebne namjene u iznosu 649.680,86 kuna i prihoda od pomoći u iznosu 45.150,64 kune. Višak prihoda od 1.933.385,53 kuna raspoređuje se za slijedeće namjene:

1. Isplatu osobnog dohotka – javni radnici 45.150,64 kn,
2. Isplata osobnog dohotka – program Zaželi, radi, pomaži 16.387,35 kn,
3. Stručni nadzor nad izgradnjom pješačke staze u Ulici kralja

Tomislava 9.750,00 kn,

1. Okončanu situaciju za izgradnju pješačke staze u

Ul. kralja Tomislava – dio 245.120,84 kn,

1. Uredski materijal 2.580,63 kn
2. Pojačano održavanje nerazvrstanih cesta 218.016,79 kn,
3. Projekt parkirališta groblja u naselju Bešlinec 4.750,00 kn,
4. Električna energija za javnu rasvjetu obilaznice 1.711,95 kn,
5. Mikročipiranje pasa i sterilizaciju i kastraciju pasa i mačaka 2.600,00 kn,
6. Vodu u općinskim objektima 1.907,12 kn,
7. Električnu energiju za javnu rasvjetu 33.485,36 kn,
8. Održavanje javne rasvjete 48.175,00 kn,
9. Zimsku službu 31.500,00 kn,
10. Poštarinu 3.793,30 kn,
11. Odvodnju atmosferskih voda u prosincu 2021. g. 23.750,00 kn,
12. Plin 17.136,78 kn,
13. Subvencija prijevoza studentima za prosinac 2021. g. 7.800,00 kn,
14. Usluga skloništa za životinje 12.437,50 kn,
15. Električna energija objekti 7.165,27 kn,
16. Stručni nadzor nad pojačanim održavanjem lokalnih cesta u

Kloštar Ivaniću 10.625,00 kn,

1. Uređenje prostorija Sportskog parka Kloštar Ivanić 182.880,63 kn,
2. Izradu dječjeg igrališta i vježbališta u Parku hrvatskih

branitelja 107.021,31 kn,

1. Okončana sit. za pojačano održavanje nerazvrstanih cesta

na području OKI 374.709,50 kn,

1. Isplata Hrvatskim vodama prikupljenog prihoda NUV 98.754,61 kn,
2. Isplata osobnog dohotka - Dječji vrtić Proljeće i

zamjensko ispunjenje kvote 349.312,82 kn,

1. Uslugu banaka i platnog prometa 2.075,40 kn,
2. Isplata dijela osobnog dohotka – Općina Kloštar Ivanić 74.787,73 kn.

 Članak 5.

Odluka o raspodjeli rezultata Općine Kloštar Ivanić za 2021. godinu stupa na snagu danom donošenja, a objavit će se u Glasniku Zagrebačke županije.

 **T o č k a 6.**

Rasprava o prijedlogu i donošenje Odluke o razrješenju i imenovanju člana Odbora za financije i proračun

Ispred Komisije za izbor i imenovanje, Damir Kašnar iznosi:

Članovi Komisije raspravljali su o prijedlogu Općinske organizacije HDZ-a Kloštar Ivanić za razrješenje članice Odbora za finnacije I proračun Matee Pedljo i imenovanje Kristine Borić te nakon provedene rasprave jednoglasno donose

 Zaključak

Predlaže se Općinskom vijeću da se razrješi dužnosti Matea Pedljo članica Odbora za financije i proračun te se na njeno mjesto imenuje Kristina Borić.

**Otvara se rasprava.**

**Zatvara se rasprava i daje na glasanje.**

**Konstatira se da je u vijećnici prisutno 13 vijećnika.**

**Jednoglasno se donosi**

 O D L U K A

 O RAZRJEŠENJU I IMENOVANJU ČLANA

 ODBORA ZA FINANCIJE I PRORAČUN

 I.

MATEA PEDLJO iz Kloštar Ivanića, Lipovec Lonjski 46, razrješuje se dužnosti članice Odbora za financije i proračun.

 II.

KRISTINA BORIĆ iz Kloštar Ivanića, Ulica Ivana Šveara 15, imenuje se na mjesto članice Odbora za financije i proračun.

 III.

Odluka stupa na snagu danom donošenja, a objavit će se u Glasniku Zagrebačke županije.

 **T o č k a 7.**

**Rasprava o prijedlogu i donošenje Zaključka o prijedlogu za imenovanje mrtvozornika za područje Općine Kloštar Ivanić,**

Načelnik Željko Filipović upoznaje prisutne sa **Zaključkom o prijedlogu za imenovanje mrtvozornika za područje Općine Kloštar Ivanić.**

**Otvara se rasprava.**

**Zatvara se rasprava i daje na glasanje.**

**Konstatira se da je u vijećnici prisutno 13 vijećnika.**

**Sa 13 glasova „za“ donosi se**

Z A K L J U Č A K

o prijedlogu za imenovanje mrtvozornika za područje Općine Kloštar Ivanić

I.

Upravni odjel za zdravstvo, socijalnu skrb i hrvatske branitelje Zagrebačke županije uputio je Općini Kloštar Ivanić prijedlog za imenovanje mrtvozornika za područje Općine Kloštar Ivanić, u cilju što bolje i kvalitetnije organizacije mrtvozorničke službe na području gradova i općina Zagrebačke županije.

II.

Za obavljanje mrtvozorničke službe na području Općine Kloštar Ivanić Skupštini Zagrebačke županije predlaže se imenovati:

1. Josipu Novaković, dr. med. i
2. Dejana Čičak, dr. med.

 III.

Zaključak stupa na snagu danom donošenja, a objaviti će se u Glasniku Zagrebačke županije.

 **T o č k a 8.**

**Rasprava o prijedlogu i donošenje Kodeksa ponašanja članova Općinskog vijeća Općine Kloštar Ivanić,**

**Pročelnica Jedinstvenog Upravnog odjela upoznaje prisutne sa prijedlogom Kodeksa ponašanja članova Općinskog vijeća Općine Kloštar Ivanić.**

**Otvara se rasprava.**

**U raspravi učestvuju Mislav Lukša, Božidar Balenović, Ivo Ćosić.**

Ivo Ćosić predlaže se da se u članak 18. doda kazna za povredu odredaba Etičkog kodeksa u iznosu 10.000,00 kn.

Predsjednik Općinskog vijeća daje 5 minuta pauzu.

Nakon pauze nastavlja se sa radom sjednice.

**Predsjednik Općinskog vijeća zatvara raspravu i daje na glasanje prijedlog**  da se u članak 18. doda kazna za povredu odredaba Etičkog kodeksa u iznosu 10.000,00 kn.

**Konstatira se da je u vijećnici prisutno 13 vijećnika.**

**Sa 4 glasa „za“ i 9 suzdržanih prijedlog nije usvojen.**

**Daje se na glasanje Kodeks ponašanja članova Općinskog vijeća Općine Kloštar Ivanić u prijedlogu saziva.**

**Konstatira se da je u vijećnici prisutno 12 vijećnika.**

**Sa 11 glasova „za“ i 1 glasom protiv donosi se**

**KODEKS PONAŠANJA ČLANOVA OPĆINSKOG VIJEĆA**

**OPĆINE KLOŠTAR IVANIĆ**

I. OPĆE ODREDBE

Članak 1.

Ovim se Kodeksom ponašanja članova Općinskog vijeća Općine Kloštar Ivanić (u daljnjem tekstu: Etički kodeks) uređuje sprječavanje sukoba interesa između privatnog i javnog interes u obnašanju dužnosti članova Općinskog vijeća Općine Kloštar Ivanić (u daljnjem tekstu: članova Općinskog vijeća) i članova radnih tijela Općinskog vijeća Općine Kloštar Ivanić (u daljnjem tekstu: članova radnih tijela Općinskog vijeća), način praćenja primjene Etičkog kodeksa, tijela koja odlučuju o povredama Etičkog kodeksa te druga pitanja od značaja za sprječavanje sukoba interesa.

Članak 2.

(1) Svrha je Etičkog kodeksa jačanje integriteta, objektivnosti, nepristranosti i transparentnosti u obnašanju dužnosti članova Općinskog vijeća i članova radnih tijela Općinskog vijeća, promicanje etičnog ponašanja i vrijednosti koje se zasnivaju na temeljnim društvenim vrijednostima i široko prihvaćenim dobrim običajima te jačanje povjerenja građana u nositelje vlasti na lokalnoj razini.

(2) Cilj je Etičkog kodeksa uspostava primjerene razine odgovornog ponašanja, korektnog odnosa i kulture dijaloga u obnašanju javne dužnosti, s naglaskom na savjesnost, časnost, poštenje, nepristranost, objektivnost i odgovornost u obavljanju dužnosti članova Općinskog vijeća i članova radnih tijela Općinskog vijeća.

Članak 3.

(1) Odredbe ovog Etičkog kodeksa ponašanja članova Općinskog vijeća i članova radnih tijela Općinskog vijeća odnose se i na općinskog načelnika i privremenog zamjenika općinskog načelnika (u daljnjem tekstu: nositelji političkih dužnosti).

(2) Odredbe ovog Etičkog kodeksa iz glave II. Temeljna načela djelovanja članka 5. točke 3.,4.,9., 10., 14., 16. i 17. odnose se na sve osobe koje je predsjednik Općinskog vijeća pozvao na sjednicu Općinskog vijeća.

Članak 4.

(1) U ovome Etičkom kodeksu pojedini pojmovi imaju sljedeće značenje:

1. *diskriminacija* je svako postupanje kojim se neka osoba, izravno ili neizravno, stavlja ili bi mogla biti stavljena u nepovoljniji položaj od druge osobe u usporedivoj situaciji, na temelju rase, nacionalnoga ili socijalnog podrijetla, spola, spolnog opredjeljenja, dobi, jezika, vjere, političkoga ili drugog opredjeljenja, bračnog stanja, obiteljskih obveza, imovnog stanja, rođenja, društvenog položaja, članstva ili nečlanstva u političkoj stranci ili sindikatu, tjelesnih ili društvenih poteškoća, kao i na temelju privatnih odnosa sa službenikom ili dužnosnikom Općine Kloštar Ivanić;

2. *povezane osobe* su bračni ili izvanbračni drug nositelja političke dužnosti, životni partner i neformalni životni partner, njegovi srodnici po krvi u uspravnoj lozi, braća i sestre, posvojitelj i posvojenik te ostale osobe koje se prema drugim osnovama i okolnostima opravdano mogu smatrati interesno povezanima s nositeljem političke dužnosti;

3. *poslovni odnos* odnosi se na ugovore o javnoj nabavi, kupoprodaji, pravo služnosti, zakup, najam, koncesije i koncesijska odobrenja, potpore za zapošljavanje i poticanje gospodarstva, stipendije učenicima i studentima, sufinanciranje prava iz programa javnih potreba i druge potpore koje se isplaćuje iz proračuna Općine Kloštar Ivanić;

3. *potencijalni sukob interesa* je situacija kada privatni interes nositelja političkih dužnosti može utjecati na nepristranost nositelja političke dužnosti u obavljanju njegove dužnosti;

4. *stvarni sukob interesa* je situacija kada je privatni interes nositelja političkih dužnosti utjecao ili se osnovano može smatrati da je utjecao na nepristranost nositelja političke dužnosti u obavljanju njegove dužnosti;

4. *uznemiravanje* je svako neprimjereno ponašanje prema drugoj osobi koja ima za cilj ili koja stvarno predstavlja povredu osobnog dostojanstva, ometa obavljanje poslova, kao i svaki čin, verbalni, neverbalni ili tjelesni te stvaranje ili pridonošenje stvaranju neugodnih ili neprijateljskih radnih ili drugih okolnosti koje drugu osobu zastrašuju, vrijeđaju ili ponižavaju, kao i pritisak na osobu koja je odbila uznemiravanje ili spolno uznemiravanje ili ga je prijavila, uključujući spolno uznemiravanje.

(2) Izrazi koji se koriste u ovom Etičkom kodeksu, a imaju rodno značenje odnose se jednako na muški i ženski rod.

II. TEMELJNA NAČELA DJELOVANJA

Članak 5.

Nositelji političkih dužnosti moraju se u obavljanju javnih dužnosti pridržavati sljedećih temeljnih načela:

1. zakonitosti i zaštite javnog interesa;

2. odanosti lokalnoj zajednici te dužnosti očuvanja i razvijanja povjerenja građana u nositelje političkih dužnosti i institucije općinske vlasti u kojima djeluju;

3. poštovanja integriteta i dostojanstva osobe, zabrane diskriminacije i povlašćivanja te zabrane uznemiravanja;

4. čestitosti i poštenja te izuzetosti iz situacije u kojoj postoji mogućnost sukoba interesa;

5. zabrane zlouporabe ovlasti, zabrane korištenja dužnosti za osobni probitak ili probitak povezane osobe, zabrane korištenja autoriteta dužnosti u obavljanju privatnih poslova, zabrane traženja ili primanja darova radi povoljnog rješavanja pojedine stvari te zabrane davanja obećanja izvan propisanih ovlasti;

6. konstruktivnog pridonošenja rješavanju javnih pitanja;

7. javnosti rada i dostupnosti građanima;

8. poštovanja posebne javne uloge koju mediji imaju u demokratskom društvu te aktivne i ne diskriminirajuće suradnje s medijima koji prate rad tijela općinske vlasti;

9. zabrane svjesnog iznošenja neistina;

10. iznošenja službenih stavova u skladu s ovlastima;

11. pridržavanja pravila rada tijela u koje su izabrani, odnosno imenovani;

12. aktivnog sudjelovanja u radu tijela u koje su izabrani, odnosno imenovani;

13. razvijanja vlastite upućenosti o odlukama u čijem donošenju sudjeluju, korištenjem relevantnih izvora informacija, trajnim usavršavanjem i na druge načine;

14. prihvaćanja dobrih običaja parlamentarizma te primjerenog komuniciranja, uključujući zabranu uvredljivog govora;

15. odnosa prema službenicima i namještenicima upravnog odjela Općine Kloštar Ivanić koji se temelji na propisanim pravima, obvezama i odgovornostima obiju strana, isključujući pritom svaki oblik političkog pritiska na upravu koji se u demokratskim društvima smatra neprihvatljivim (primjerice, davanje naloga za protupropisno postupanje, najava smjena slijedom promjene vlasti i slično);

16. redovitog puta komuniciranja sa službenicima i namještenicima, što uključuje pribavljanje službenih informacija ili obavljanje službenih poslova, putem njihovih pretpostavljenih;

17. osobne odgovornosti za svoje postupke.

Članak 6.

(1) Od nositelja političkih dužnosti se očekuje poštovanje pravnih propisa i procedura koji se tiču njihovih obveza kao nositelja političkih dužnosti.

(2) Od nositelja političkih dužnosti se očekuje da odgovorno i savjesno ispunjavaju obveze koje proizlaze iz političke dužnosti koju obavljaju.

Članak 7.

Građani imaju pravo biti upoznati s ponašanjem nositelja političkih dužnosti koje je u vezi s obnašanjem javne dužnosti.

III. ZABRANJENA DJELOVANJA NOSITELJA POLITIČKIH DUŽNOSTI

Članak 8.

Nositeljima političkih dužnosti zabranjeno je tražiti, prihvatiti ili primiti vrijednost ili uslugu radi predlaganja donošenja odluke na Općinskom vijeću ili za glasovanje o odluci na sjednici Općinskog vijeća ili sjednici radnog tijela Općinskog vijeća.

Članak 9.

Nositeljima političkih dužnosti zabranjeno je ostvariti ili dobiti pravo ako se krši načelo jednakosti pred zakonom.

Članak 10.

Nositeljima političkih dužnosti zabranjeno je utjecati na donošenje odluke radnog tijela Općinskog vijeća ili odluke Općinskog vijeća radi osobnog probitka ili probitka povezane osobe.

IV. NESUDJELOVANJE U ODLUČIVANJU

Članak 11.

Nositelj političke dužnosti je obvezan izuzeti se od sudjelovanja u donošenju odluke koja utječe na njegov poslovni interes ili poslovni interes s njim povezane osobe.

V. TIJELA ZA PRAĆENJE PRIMJENE ETIČKOG KODEKSA

Članak 12.

(1) Primjenu Etičkog kodeksa prate Etički odbor i Vijeće časti.

(2) Etički odbor čine predsjednik i dva člana, a Vijeće časti predsjednik i četiri člana.

(3) Predsjednika i članove Etičkog odbora i Vijeće časti imenuje i razrješuje Općinsko vijeće na mandat od 4 godine.

Članak 13.

(1) Predsjednik Etičkoga odbora imenuje se iz reda osoba nedvojbenoga javnog ugleda u lokalnoj zajednici. Predsjednik Etičkoga odbora ne može biti nositelj političke dužnosti, niti član političke stranke, odnosno kandidat nezavisne liste zastupljene u Općinskom vijeću.

(2) Članovi Etičkoga odbora imenuju se iz reda vijećnika Općinskog vijeća, jedan član iz vlasti i jedan iz oporbe.

Članak 14.

(1) Predsjednik i članovi Vijeća časti imenuje se iz reda osoba nedvojbenoga javnog ugleda u lokalnoj zajednici.

(2) Predsjednik Vijeća časti i članovi ne mogu biti nositelj političke dužnosti, niti članovi političke stranke, odnosno kandidati nezavisne liste zastupljene u Općinskom vijeću.

Članak 15.

(1) Etički odbor pokreće postupak na vlastitu inicijativu, po prijavi člana Općinskog vijeća, člana radnog tijela Općinskog vijeća, radnog tijela Općinskog vijeća, načelnika i privremenog zamjenika načelnika, službenika upravnog tijela Općine ili po prijavi građana.

(2) Pisana prijava sadrži ime i prezime prijavitelja, ime i prezime nositelja političke dužnosti koji se prijavljuje za povredu odredaba Etičkog kodeksa uz navođenje odredbe Etičkog kodeksa koja je povrijeđena. Etički odbor ne postupa po anonimnim prijavama.

(3) Etički odbor može od podnositelj prijave zatražiti dopunu prijave odnosno dodatna pojašnjenja i očitovanja.

Članak 16.

(1) Etički odbor obavještava nositelja političke dužnosti protiv kojeg je podnesena prijava i poziva ga da u roku od 15 dana od dana primitka obavijesti Etičkog odbora dostavi pisano očitovanja o iznesenim činjenicama i okolnostima u prijavi.

(2) Ako nositelj političke dužnosti ne dostavi pisano očitovanje Etički odbor nastavlja s vođenjem postupka po prijavi.

(3) Etički odbor donosi odluke na sjednici većinom glasova.

Članak 17.

(1) Etički odbor u roku od 60 dana od zaprimanja prijave predlaže Općinskom vijeću donošenje odluke po zaprimljenoj prijavi.

(2) Ako je prijava podnesena protiv člana Etičkog odbora, taj član ne sudjeluje u postupku po prijavi i u odlučivanju.

Članak 18.

(1) Za povredu odredba Etičkog kodeksa Općinsko vijeće može izreći opomenu, dati upozorenje ili preporuku nositelju političke dužnosti za otklanjanje uzroka postojanja sukoba interesa odnosno za usklađivanje načina djelovanja nositelja političke dužnosti s odredbama Etičkog kodeksa.

(2) Protiv odluke Općinskog vijeća nositelj političke dužnosti može u roku od 8 dana od dana primitka odluke podnijeti prigovor Vijeću časti.

Članak 19.

(1) Vijeće časti donosi odluku na sjednici većinom glasova svih članova u roku od 15 dana od dana podnesenog prigovora.

(2) Vijeće časti može odbiti prigovor i potvrditi odluku Općinskog vijeća ili uvažiti prigovor i preinačiti ili poništiti odluku Općinskog vijeća.

Članak 20.

(1) Na način rada Etičkog odbora i Vijeće časti primjenjuju se odredbe Poslovnika Općinskog vijeća Općine Kloštar Ivanić.

 (2) Predsjednik i članovi Etičkog odbora i Vijeća časti ostvaruju pravo na naknadu za rad i druga primanja sukladno Odluci o naknadama za rad u Općinskom vijeću Općine Kloštar Ivanić te njegovim radnim tijelima.

Članak 21.

Odluke Etičkog odbora i Vijeća časti objavljuju se u Glasniku Zagrebačke županije i na internetskoj stranici Općine Kloštar Ivanić.

VI. ZAVRŠNE ODREDBE

Članak 22.

Stupanjem na snagu ovog Etičkog kodeksa prestaje važiti Etički kodeks nositelja političkih dužnosti u Općini Kloštar Ivanić (“Glasnik Zagrebačke županije” br. 24/17).

Članak 23.

Etički kodeks stupa na snagu osmi dan od dana objave u Glasniku Zagrebačke županije.

 **T o č k a 9.**

**Rasprava o prijedlogu i donošenje Odluke o dodjeli javnih priznanja Općine Kloštar Ivanić,**

**Predsjednik Komisije za dodjelu javnih priznanja, Mislav Lukša upoznaje prisutne sa Zaključcima Komisije.**

Konstatira se da su prijedloge za dodjelu javnih priznanja Općine Kloštar Ivanić podnijeli:

* Općinski načelnik Željko Filipović – s obrazloženjem u prilogu, predlaže za priznanje Općine Kloštar Ivanić :
1. NK Kloštar za 70 godina uspješnog rada i djelovanja
2. STRELJAČKA DRUŽINA LIPOVEC za 50 godina uspješnog rada i djelovanja,
* roditelji Kloštranskih mažoretkinja - s obrazloženjem prijedloga, predlažu za priznanje Općine Kloštar Ivanić
1. Gđu. Miru Iskru Bičanić za postignute uspjehe i rezultate Kloštranskih mažoretkinja i promoviranje Općine Kloštar Ivanić u Europi i svijetu

HDZ- Općinska organizacija HDZ Kloštar Ivanić – predlaže za zahvalnicu, obrazloženje prijedloga u prilogu,

4.METRO CASH & CARRY D.O.O., Jankomir 31, Zagreb za djelovanje i doprinos razvoju Općine Kloštar Ivanić.

Vatrogasna zajednica Općine Kloštar Ivanić, Trg Svetog Ivana 1, Kloštar Ivanić, za priznanje Općine Kloštar Ivanić uz obrazloženje u prilogu, predlaže:

1. DVD Čemernica Lonjska, za 70 godina uspješnog rada i djelovanja,
2. DVD KRIŽCI za 90 godina uspješnog rada i djelovanja,
3. DVD BEŠLINEC za 70 godina uspješnog rada i djelovanja,
4. DVD LIPOVEC LONJSKI za 70 godina uspješnog rada i djelovanja.

 HDZ- Općinska organizacija HDZ Kloštar Ivanić – predlaže za priznanje

1. SESTRE KARMELIĆANKE za 45 godina uspješnog djelovanja na području Općine Kloštar Ivanić.

Općinski vijećnik g. Mislav Lukša predlaže za životno djelo sa obrazloženjem

1. G. Stipana Efendić, bivšeg ravnatelja i učitelja matematike za višegodišnji uspješan rad

Općinski vijećnik g.Mislav Lukša za počasnog građanina sa obrazloženjem predlaže

1. G. Emrlija Ismailija, slastičara za dugogodišnje djelovanje na području Općine Kloštar Ivanić

 Komisija za dodjelu javnih priznanja predlaže za životno djelo sa obrazloženjem

1. G. Josipa Đura, bivšeg ravnatelja i učitelja povijesti i zemljopisa za višegodišnji uspješan rad i istaknuto društveno djelovanje na području Općine Kloštar Ivanić .

Navedene prijedloge Komisija za dodjelu javnih priznanja jednoglasno usvaja i upućuje na Općinsko vijeće.

Otvara se rasprava.

U raspravi učestvuju Božidar Balenović, Zlatko Bunjevac, Damir Kašnar.

Vijećnici traže obrazloženje za predloženog počasnog građanina Emrlija Ismailija navodeći da su razlozi neopravdani.

Predsjednik Općinskog vijeća Krešimir Bunjevac predlaže glasanje pojedinačno po svakom navedenom prijedlogu.

Predsjednik Općinskog vijeća Krešimir Bunjevac daje pauzu od 5 minuta radi usklađenja mišljenja.

Nakon pauze predlagač g.Mislav Lukša povlači prijedlog da se za počasnog građanina imenuje G. Emrlija Ismailija.

Zatvara se rasprava i daje se na glasanje prijedlog kako je navedeno u sazivu sa povučenim prijedlogom predlagača za počasnog građanina kako je gore navedeno.

Konstatira se da je vijećnici prisutno 11 vijećnika.

Sa 10 glasova „za“ i 1 suzdržanim glasom donosi se

 O D L U K A

 o dodjeli javnih priznanja Općine Kloštar Ivanić

 I.

Općinsko vijeće Općine Kloštar Ivanić dodjeljuje javna priznanja za osobita postignuća i doprinos od značaja za razvitak i ugled Općine Kloštar Ivanić.

 II.

Nagrada Općine Kloštar Ivanić za životno djelo dodjeljuje se:

1. G. Josipu Đura za višegodišnji uspješan rad i istaknuto društveno djelovanje,
2. G. Stipanu Efendić za višegodišnji uspješan rad.

 III.

Priznanje Općine Kloštar Ivanić dodjeljuje se:

1. NK Kloštar za 70 godina uspješnog rada i djelovanja,
2. STRELJAČKA DRUŽINA LIPOVEC za 50 godina uspješnog rada i djelovanja,
3. MIRI ISKRI BIČANIĆ za postignute uspjehe i rezultate Kloštranskih mažoretkinja i promoviranje Općine Kloštar Ivanić u Europi i svijetu,
4. DVD ČEMERNICA LONJSKA za 70 godina uspješnog rada i djelovanja,
5. DVD BEŠLINEC za 70 godina uspješnog rada i djelovanja,
6. DVD LIPOVEC LONJSKI za 70 godina uspješnog rada i djelovanja,
7. DVD KRIŽCI za 90 godina uspješnog rada i djelovanja,
8. SESTRAMA KARMELIĆANKAMA za 45 godina uspješnog djelovanja na području Općine Kloštar Ivanić.

 IV.

Zahvalnica Općine Kloštar Ivanić dodjeljuje se:

1. METRO CASH & CARRY d.o.o. za djelovanje i doprinos razvoju Općine Kloštar Ivanić.

 V.

Dodjela javnih priznanja izvršit će se na svečanoj sjednici Općinskog vijeća u 2022. godini.

 VI.

Odluka stupa na snagu danom donošenja, a objavit će se u „Glasniku Zagrebačke županije“.

 T o č k a 10.

Razno.

Načelnik Željko Filipović poziva vijećnike na svečanu sjednicu 24.06.te na izložbu konja 25.06. i ostale sadržaje povodom proslave Dana općine, kao i na TOURS DE MARČA koji će se održati 11.i 12.06.

Ivo Ćosić poziva na utakmicu 22.06.

Božidar Balenović poziva na svetu misu i proslavu Presvetog Trojstva u Bešlincu 12.06.

Zapisničar: Predsjednik

Lidija Zubatović Općinskog vijeća

 Krešimir Bunjevac